Biržų evangelikų reformatų bažnyčia

Biržų evangelikų reformatų bažnyčia – bažnyčia, stovinti Biržuose. Bažnyčioje vyksta sekmadienio pamaldos. Biržų evangelikų reformatų bažnyčios statinių kompleksas 2013 m. įrašytas į Kultūros vertybių registrą (Nr. 36650). Bažnyčios statiniai patenka į Biržų istorinės dalies ir senojo miesto vietos teritoriją. Kompleksą sudaro bažnyčia, klebonija ir tvora su vartais. Ties bažnyčia per Apaščią nutiestas Biržų pėsčiųjų ir dviračių tiltas.

 Istorija 
miniatiūra|240px|left|Bažnyčios interjeras

Mieste evangelikai reformatai įsikūrė valdant Radviloms. Biržų reformatų parapiją įsteigė Mikalojus Radvila Rudasis, kurio sūnus Kristupas Radvila Perkūnas rėmė evangelikų reformatų bažnyčios statybą. Ši bažnyčia pirmą kartą istoriniuose šaltiniuose paminėta 1584 m.

1704 m. bažnyčia sudegė, o po metų čia iškilo medinė šventovė. Ši apie 1862 m. buvo nugriauta ir jos vietoje pastatyti laikini maldos namai. Nauja bažnyčia pastatyta 1874 m. Biržų evangelikų reformatų parapijiečių lėšomis pagal Rygos architekto Heinrich Schell projektą (pradėta statyti 1867 m.). Pirma santuoka naujojoje bažnyčioje sudaryta 1874 m. rugpjūčio 27 d.  

Neogotikos stiliaus bažnyčia primena Radvilas, kurie rėmė ir platino šį tikėjimą. Ji tapo Šiaurės lietuvos reformacijos centru. Bažnyčioje išlikęs vientisas unikalus neogotikinis interjeras: stalai, suolai, didelė vargonų pakyla su vargonais, sakykla. Visa bažnyčios vidaus įranga padaryta iš medžio.http://www.visitbirzai.lt/lt/baznycios 

Šalia bažnyčios XIX a. pabaigoje pastatyta klebonija. 1949 m. ji nacionalizuota, įrengiant gyvenamuosius butus. 1992-aisiais pastatas grąžintas Biržų evangelikų reformatų bendruomenei.

 Galerija 

 Šaltiniai 

 Nuorodos 

 Maldos namai Lietuvoje. Evangelikų reformatų bažnyčios
 Parapijos svetainė
 Biržų evangelikų reformatų bažnyčia
 Biržų ev. reformatų parapija 

Kategorija:Biržai
Kategorija:Biržų rajono bažnyčios
Kategorija:Lietuvos evangelikų reformatų bažnyčios
Kategorija:Lietuvos kultūros vertybės: bažnyčios